# Die Schedelsche Weltchronik (deutsch):177

| 176 <<<Vorheriges Blatt | Die Schedelsche Weltchronik Blatt CLXXVII | Nächstes Blatt>>> 178 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXVI verso:

Johannes der .xi. ein ro$^e$mer ist zu der zeit in das babstthumb getretten als ein plu$^o$tiger prunn zu Genua miltigclich gefloßen ist zu anzaigung ku$^e$nftigs iamers. dann Genua wardt von den sarracenen auß affrica komende gefangen vnd zerru$^e$det. so zohen die hungern in welsche land weyt vnd prayd alle ding verheerende vnd verwu$^e$estende. Diser iohannes starb imb vierden iar .x. monat. amb .xv. tag seins babstthumbs.
LEo der sibend auch ein ro$^e$mer wardt zu zeitten Hugonis vnd Lotharii in welschen landen regirende zu babst erkorn vnd was ein nachlassiger man. vnnd hat nichtz gedechtnus wirdigs gehandelt vnd starb im dritten iar seins babstthumbs.
DIeweil Johannes der .xi. als vor steet im babstthumb im .ix$^c$.xxxv. iar des herren in dem babstlichen regiment saß do komen die sarraceni auß Affrica (als vorgemelt ist) mit großem mechtigen schifheer vnnd verwu$^e$esteten alle o$^e$rtter am meer des ethrurischen lands vnnd eroberten die statt Genuam vnnd vbten daselbst vil grawsamer iemerlicher that. vnd schlu$^o$gen das weerlich volck zu tod vnd fu$^e$ereten die zeittigen knaben in den schiffen hinweg. Wiewol ettlich schreiben dz die in ku$^e$rtze auß affrica wider anhayms gesendt seyen.
ALs babst leo der .vii. erkorn wardt do schrib Gwilhelmus heinrichen teu$^e$tschs lands einen ko$^e$nig vnd kaiser tod sein. dess nachkomen im reich vnd kaiserlichen tittel wer Otto wie hernach meldung beschiht.
STephanus der acht ein teu$^e$tscher wardt nach empfangnem babstthumb von den ro$^e$mern also feyntlich verfolget das er nichts gedechtnus wirdigs schaffen mocht. vnd (als Martinus setzt) wardt in solcher varfolgung gelemet vnd fu$^e$eret sein leben ettwielang schno$^e$digclich also das er sich schemet mit solchen wunden fu$^e$r die lewt zegeen. Nw ru$^e$stet sich ko$^e$nig hugo solche schmah vnd freuel zerechen. aber er starb in derselben aufru$^e$stung. dess nachkomen wardt Lotharius sein sun der thet von den dingen kain meldung villeicht darumb das er ein freu$^e$nd des ro$^e$mischen volcks was. oder das er ku$^o$rtz regiret. dann er lebet zway iar nach seinem vatter. aber diser Stephanus starb seins babstthumbs im dritten iar vierden monat am .xii. tag.
BIpertus oder Vgibertus ein edler fu$^e$rst des Lothringischen lands an heilligkeitt vnd andern tugenten beru$^e$mbt wardt diser zeit von seiner scheinpern wunderzaichen wegen in der heilligen zall geschriben. Der hat vnder andern seinen tugentlichen wercken in seinem leben das Gemaltensisch closter in Franckreich auff sein aigne kostung vnd darlegung mit großmechtigen gepewen in kurtzer weil erpawen.
IN disem iar (als vorsteet) ist ein plu$^o$tiger prunn nach besag der gschihtbschreiber gezeu$^e$gnus in der statt genua an eim end fontanella genant einen gantzen tag miltigclich gefloßen. der dann den burgern daselbst ein anzaigung ku$^e$nftigs iamers was. der inen (als hieoben gemeldet ist) von den sarracenen auß affrica schiffende begegnet.
MArtinus der dritt ein ro$^e$mer was ein auß der maßen senftmu$^e$etig vnnd gu$^e$etig man. vnd darinn wol ein nachfolger babsts Stephani des sibenden. dann als er in den babstthumb kome do entschlu$^o$g er sich aller kriegischer henndel vnd warttet gaistlicher vnd gotzdienstlicher gescheft vnd sachen. doch was die gegent Europe nit an kriegische auffru$^o$r. dann als Otto in welsche land ziehen wolt do beschahen auß widerstand vnd gegenwere Lotharii beder seytten große mo$^e$rdt vnd plu$^o$t vergissen doch vermanet sie babst martinus von iren waffen abzesteen so doch allenthalben tewrung vnnd manngel aller ding vor awgen weren. Er starb in vierden iar seins babstthumbs.
AGapitus der ander auch ein ro$^e$mer wardt (dieweil die kriegisch aufru$^o$r in welschem land was) zu babst erkorn. Diser was ein starckmu$^e$etig man. Der hat Ottonem den ko$^e$nig teu$^e$tschs lands wider Berengarium den kaiser welschs lannds nach erkantnus seiner hohfart auffgefordert. Durch desselben hilff vnd beystannd wurden die krieg vnd zwittracht zwischen dem babst vnd berengario. der wider das recht vnd billichkeit alle ding an sich ziehen wolt hingelegt vnd abgelaynt. Diser was gar ein vnschuldiger man vnd gemayns cristenlichs stands vnd nu$^o$tzs ein fu$^e$rnamer liebhaber. vnd starb im .x. iar seins babstthumbs.

## CLXXVII recto:

LOtharius der ander des vorgenantten Hugonis sun empfieng nach absterben seins vaters das reich vnd regiret zway iar. dann nach dem berengarius der dritt vil außlendischs volcks versammlet vnd sich da mit gegen welschen lannden wendet vnd das geschray in welsche land hinein gelanget do erzaigeten sich vil widerspenniger gemu$^e$et in vil gegenten welschs lands. vnnd als aber Hugo verstu$^o$nd das er solchs mit macht oder gewalt nciht vnderkomen mocht do gedacht er die sachen mit rat zewenden. demnach schicket er sein potschafter zum feind vnd machet mit ime ein solche pu$^e$ntnus. das Lotharius sein sun vnd Berengarius als ko$^e$nige welschs lands in gleichem rechten aller ding pflegen solten. Solche gesellische regirung weeret allain nach dem namen ettliche iar. Aber Berengarius ein scharpffmu$^e$etig man verachtet Lotharium. der sich dann mitsambt seiner gemaheln Alunda zu papia enthielt. vnd solche gewaltsamkeit vnd verachtung geduldet. da zwischen starb Hugo. Aber Lotharius ein freu$^e$nd der ro$^e$mer vnderstu$^o$nd sich eins hartten kriegs wider Otthonem heinrichs sun. dann als Ottho gein rom ziehen wolt do verhindert ine Lotharius daran. darauß volgten groß schlachten vnd plu$^o$tuergiessen.
RUdolphus der bey Verona oder Bern den Berengarium vberwunde was ein hertzog zu burgundi. der dauor Hugoni dem arelatensischen grafen in welschem land gewichen het vnd darnach ein ko$^e$nig zu franckreich wardt regiret zway iar.
Mangel vnd seltsamkeit der gschihtbschreiber diser zeit ist ein vrsach dess dz man nicht waißt was Berengarius oder Lotharius gehandelt haben. oder ob drey oder vier berengarii gewesen seyen. demnach ob tunckle meldung von inen beschiht dess sol sich nymant verwundern. dann die gschihtbschreiber sind also irrig das ettlich auß inen setzen. das der erst Berengarius vier. vnd der ander. xii. iar geherrscht hab vnd die zeit Lotharii vnd berengarii erstrecken sie auff .xiii. iar. also das fu$^e$nf welsch kaiser mitsambt den ko$^e$nigen vnd tyrannen (als ptolomeus lucensis schreibt) allain in xxxii. iarn in welschem land gewesen seyen. vnd wiewol nicht vil gschihtbschreiber die zeit der bemelten kayser. ko$^e$nig vnnd tyrannen vnderschiedlich zeerkennen geben mu$^o$gen so ist doch kund vnd offenbar das von dem anfang der herrschung berengarii des ersten bis auff Ottonis des ersten rechten teu$^e$tschen kaisers bekro$^e$nung von babst Johanne dem .xii. beschehen bey fu$^e$nfftzig iaren verschynnen sind. vnd das derselb otto den Berengarium der erstlich in lombardia regiret darnach in das ellennd verschicket hat.
BErengarius der vierdt (den ettlich fu$^e$r den dritten setzen) hat sich nach absterben Lotharii des kaiserthumbs vnderstanden vnnd mit Alberto seinem sun .xi. iar geherrscht. der was ein achtparer. redlicher treffenlicher man. dann als Heinricus hertzog zu bayern die hungern in welschen landen ernidergelegt vnnd die reichsten welschen gegent zwischen aquilegiam vnd papiam geplu$^e$ndert vnd verheeret het do ru$^e$stet sich berengarius eylends mit eim heer gegen ime. Als solchs hertzog Heinrich erfu$^o$re do keret er sich von dannen vnd zohe in o$^e$sterreich. darnach eroberet Berengarius alles welschs land vnd setzet ime selbs den namen eins kaisers vnd nennet seinen sun albertum einen ko$^e$nig welschs lands. vnd nach dem er aber vber seine vndertanen beschwerlich vnd gewaltsamlich herrschet. vnnd Alundam seinen gemahel in fangknus gelegt het do beru$^e$fften die walhen durch den babst Agapitum den ottonem zu eim ko$^e$nig in welsche land. der kom vnd betru$^e$ebet sie in dem welschen ko$^e$nigreich vnd vermehlet ime Alundam.
ALbertus des benanten Berengarii sun zu rauenna wesende beschweret die venedigischen kawflewt mit vil vnfu$^o$gs. dann er het an einem ende bey einer statt die meerschiffung innen darauff gestattet er der rawberey. Als aber solchs die venediger nit lennger gedulden mochten noch wolten. do vbereylten die venediger auff ein zeit dieselben statt mit schiffung vnd fiengen die burger darinn vnd namen sie zu pflicht vnd ayd solcher rawberey hinfu$^e$ro nit meer zegestatten. Darnach zohe otto wider berengarium in welsche land. den bestritte er vnd bracht ine in seinen gewalt. vnnd verschicket alßpald einen gein Constantinopel vnd den andern in teu$^e$tsche land in das ellend. darinn starben sie bede.
* ↑ 6133. Jahr der Welt, 934 n. Chr.
* ↑ 935 n. Chr.
* ↑ Druckfehler babstthumtzs